Demi Moore

Šeima

Moore tėvai išsiskyrė vos po dviejų santuokos mėnesių, dar prieš Demi gimimą. Kai jai buvo trys mėnesiai, motina ištekėjo už laikraščių reklamos pardavėjo ir šeima dėl patėvio darbo dažnai keitė gyvenamąją vietą. Apie tai, kad motinos vyras Dan Guynes yra ne jos tėvas, ji suprato radusi tėvų santuokos liudijimą, kuriame buvo parašyta, kad jie susituokė 1963 metų vasarį, tuo tarpu Demi gimė 1962 metais. Nepaisant to, Demi visada jį laikė savo tikruoju tėvu. 1978 metais Demi motina Virginia ir Danas išsiskyrė, o 1980 metais jis, būdamas 37-erių, nusižudė.
Demi motina ne kartą buvo areštuota už vairavimą išgėrus, taip pat padegimą. 1998 metais, būdama 54-erių, ji mirė nuo vėžio.
Demi turi motinos įbrolį Morganą ir du tėvo įbrolius – Charles ir James bei įseserę Charlotte. Pastaroji 2012 metais duotame interviu pareiškė, kad su Demi nebuvo susitikusi daugiau kaip 30 metų. James 2006 metais buvo nuteistas 10 metų kalėti dėl užpuolimo sunkinančiomis aplinkybėmis.

Karjera

Būdama 16, Moore metė mokyklą ir pasirašė sutartį su modelių agentūra „Elite“ darbui Europoje. Beveik tuo pat metu, susipažinusi su būsima aktore Nastassja Kinski ir jos paveikta, pradėjo lankyti aktorinius kursus.
1979 metų rugpjūtį, dar nesulaukusi 17, Moore naktiniame klube Los Andžele susipažino su muzikantu Freddy Moore, kuris tuo metu buvo vedęs. 1980 metų vasarį, po 6 pažinties mėnesių, jiedu susituokė ir persikėlė į Vakarų Holivudą.
1980–1981 metais Demi prisidėjo prie Freddy grupės „The Nu Kats“ rašomų dainų, taip pat pasirodė dainos „It‘s Not A Rumour“ vaizdo klipe.
1981 metų spalį Demi debiutavo kine – atliko nedidelį vaidmenį mažo biudžeto dramoje „Choises“. Po metų ji pasirodė siaubo filme „Parasite“ bei komedijoje „Young Doctors in Love“, kur jos pavardė nepateko į titrus. 1982–1983 metais Moore gavo reikšmingesnį vaidmenį kanalo ABC muilo operoje „General Hospital“.
Karjeros lūžiu tapo 1985 metais režisieriaus Joel Shumacher filmas „Šventojo Elmo ugnys“, kuris, nors ir nepalankiai sutiktas kritikų, sulaukė didelio pasisekimo tarp žiūrovų. Vėliau, 1986 metais, pasirodę filmai „About Last Night“, „One Crazy Summer“ ir „Wisdom“ sustiprino Demi, kaip aktorės, pozicijas ir leido jai pradėti rinktis vaidmenis filmuose, skirtuose ne vien paaugliams.
1986 metais Demi debiutavo teatre.
1990 metais filmas „Vaiduoklis“, kuriame ji vaidino kartu su Patrick Swayze ir Whoopi Goldberg, tapo viena populiariausių tų metų juostų, o Demi pelnė Auksinio gaublio nominaciją kaip Geriausia aktorė.
Vėliau sekė filmai „Mėsininko žmona“ (199 m.), „Geri vyrukai“ (1992 m.), „Nepadorus pasiūlymas“ (1993 m.), „Demaskavimas“ (1994 m.) kurie padėjo Demi tapti geriausiai apmokama Holivudo aktore: už pasirodyme filme „Prisiekusioji“ 1996 metais ji už dirbo 7 mln. dolerių, o už „Striptizą“ – net 12,5 mln. Nors pastarasis buvo komerciškai sėkmingas, juosta buvo įvertinta kaip „niekalas“.
1996 metais jos vaidmuo kanalo HBO mini seriale „If These Walls Could Talk“ buvo įvertintas antrąja Auksinio gaublio Geriausios aktorės nominacija.
1997 metais pasirodęs režisieriaus Ridley Scott filmas „Eilinė Džeinė“ buvo gana sėkmingas, Demi reputacija dėl jos įgeidžių filmavimų metu gerokai suprastėjo, be to, ji atsisakė vaidmens filme „Kol tu miegojai“ dėl pernelyg mažo atlyginimo. Vaidmenį šioje juostoje vėliau gavo Sandra Bullock.
Po epizodinio vaidmens režisieriaus Woody Allen filme „Išvarstytas Haris“, Demi persikraustė iš Holivudo į Aidaho valstiją, kad galėtų daugiau laiko praleisti su šeima.
Į kiną ji grįžo po trejų metų pertraukos su vaidmeniu juostoje „Du gyvenimai“ (2000 m.). Atsiliepimai apie filmą buvo gana palankūs, tačiau Demi vėl pasitraukė iš kino.
2003 metais Demi pasirodė filme „Griausmingi Čarlio angelai“, tačiau po jo vėl sekė trejų metų pertrauka, kol 2006 metais ji, kartu su savo vyru Ashton Kutcher ir kitomis Holivudo įžymybėmis nusifilmavo juostoje „Bobis“.
Nuo tada Demi kiekvienais metais pasirodo viename ar dviejuose filmuose.

Asmeninis gyvenimas

Demi Moore buvo ištekėjusi 3 kartus.
Pirmasis jos vyras (1980–1985) buvo muzikantas Freddy Moore, vyresnis už ją 12 metų. Demi pasiliko jo pavardę, nes jau buvo ja žinoma kaip aktorė.
Vėliau ji susižadėjo su aktoriumi Emilio Estevez, tačiau vestuvės neįvyko.
1987 metais Demi ištekėjo už aktoriaus Bruce Willis, pora susilaukė trijų dukterų: Rumer, Scout ir Tallulah, tačiau 2000 metais jie išsiskyrė.
2003 metais Demi pradėjo susitikinėti su 16 metų jaunesniu aktoriumi Ashton Kutcher, su kuriuo 2005 metais susituokė. 2012 metų pabaigoje pora paskelbė apie skyrybas.
Demi dukra Rumer Willis tapo aktore, ji vaidino kartu su Demi filme „Striptizas“.